Malaysia kekal syurga pelaburan
Utusan Malaysia – 17 Feb. 2006
KUALA LUMPUR - Malaysia terus menjadi destinasi pelaburan pilihan dengan pelaburan langsung asing (FDI) tahun lepas meningkat sebanyak 36.6 peratus kepada RM17.9 bilion merangkumi 562 projek berbanding RM13.1 bilion dalam 583 projek pada tahun 2004.
Menteri Perdagangan Antarabangsa dan Industri Datuk Seri Rafidah Aziz berkata jumlah pelaburan dilulus itu merupakan yang tertinggi dicatat sejak tahun 2001 dan membuktikan keupayaan Malaysia menarik pelaburan asing meskipun berdepan suasana pelaburan serantau dan global yang serba mencabar pada tahun 2005. 
Dalam sektor pembuatan, jumlah pelabur dilulus - tempatan dan asing - meningkat dengan ketara kepada RM31 bilion merangkumi 1,026 projek daripada RM28.7 bilion bagi 1,101 projek pada tahun 2004. 
Beliau berkata pelaburan diluluskan tahun lepas mengatasi sasaran purata pelaburan tahunan RM25 bilion yang ditetapkan di bawah Pelan Induk Perindustrian Kedua (PIP-2) sebanyak 23.6 peratus.
``Jumlah pelaburan dilulus sepanjang PIP-2 (1996-2005) berjumlah RM269.7 bilion mengatasi sasaran PIP-2 pada RM250 bilion sebanyak RM19.7 bilion,'' katanya pada sidang akhbar semasa mengumumkan prestasi sektor pembuatan 2005 dan sektor perkhidmatan berkaitan di sini, hari ini. 
Beliau juga berkata sektor pembuatan mengembang sebanyak 4.1 peratus pada tiga suku pertama tahun lepas, menyumbang 31.5 peratus kepada keluaran dalam negara kasar. (KDNK) 
Sementara itu, pelaburan dilulus dalam pembuatan sepanjang tahun adalah bagi projek baru dan pengembangan/pelbagaian dengan 572 projek baru bernilai RM13.8 bilion.
Source: Utusan Online | www.utusan.com.my